### | | | | --- | --- | | | | | --- | | **Teknik- og Miljøudvalget** 16. januar 2020 Sagsnr. 710-2018-23867 Dok.nr. 710-2020-5785 Nanni Paulsen | | 81.                 Handicappolitik 2020-2023 - efter høring - Åbent

###

|  |  |
| --- | --- |
| Tidl. politisk behandling |  |
| Forventet sagsgang | Fagudvalg, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag behandle forslag til [adresse]
Kommunes Handicappolitik for 2020-2023 efter høring.

Politikken afløser den gældende handicappolitik, som blev
vedtaget i 2013.

Handicappolitikken tager udgangspunkt i [adresse]
vision om, at kommunen skal være et godt sted at arbejde, bo og leve for alle
borgere. Den nye handicappolitik bygger – ligesom den tidligere udgave af
handicappolitikken – på FN’s handicapkonvention, principperne i Dansk
Handicappolitik og den gældende lovgivning på området.

Med handicappolitikken vil Byrådet bidrage til at sikre, at
borgere med et fysisk eller psykisk handicap – i alle aldre – får mulighed for
at leve et så almindeligt liv som muligt. Det vil sige med rettigheder og
muligheder som kommunens øvrige borgere.

Politikken er inddelt i følgende temaer:

·
Selvstændighed og troen på muligheder

·
Et godt hverdagsliv for alle børn og unge

·
Mulighed for uddannelse og job

·
Aktivt fritidsliv og fællesskaber

·
Tilgængelighed til at bevæge sig frit.

Forslag til Favrskov Kommunes Handicappolitik 2020-2023 er
vedlagt som bilag.

**VURDERING**

Social og Sundhed vurderer, at politikken vil kunne udgøre
et værdifuldt fælles fundament for indsatsen og samarbejdet på handicapområdet.
Det gælder både inden for den kommunale organisation og i relationen til bl.a.
pårørende, frivillige og virksomheder. Politikken vil være med til at sikre
lige muligheder, udvikling og gode tiltag for borgere med et fysisk eller
psykisk handicap.

Handicappolitikken gælder for alle politiske fagudvalg og
forvaltninger, der hver især er ansvarlige for, at de handicappolitiske
visioner udmøntes og tænkes ind i varetagelsen og udviklingen af opgaverne på
de respektive områder.

Handicappolitikken skal derfor ses i sammenhæng med vedtagne
planer og politikker i [adresse] som fx Beskæftigelsesplanen, Børne- og
Ungepolitikken, Sundhedspolitikken mv. Politikken er også i overensstemmelse
med det fælles kommunale rammepapir for voksenhandicapområdet, som Byrådet
vedtog 26. september 2017.

Social og Sundhed vurderer, at handicappolitikken vil sætte
fælles retning og blive en del af den almindelige praksis på alle fagområder i
Favrskov Kommune.

Forslaget til handicappolitikken 2020-2023 har været i
høring hos Handicaprådet og Ældrerådet. Høringssvarene er vedlagt som bilag.

Handicaprådet ser den reviderede handicappolitik som et
godt udgangspunkt for de kommende års arbejde på området. Rådet bemærker dog,
at politikken forudsætter politisk vilje til løbende at tilføre nødvendige
økonomiske ressourcer. Derudover havde Handicaprådet gerne set, at samarbejdet
med pårørende var beskrevet nærmere i politikken, og at indsatsen for de
svagest fungerende mennesker i højere grad var beskrevet.

Social og Sundhed tillægger samarbejdet med pårørende og
forældre stor værdi og vurderer, at dette også fremgår af politikkens tema 1 og
tema 2. I tema 1 beskrives vigtigheden af samarbejde med netværk og
civilsamfundet, hvilket Social og Sundhed erkender er en bred betegnelse.
Derfor tilføjes ”pårørende” til sætningen i andet afsnit i anden kolonne.

Derudover vurderer Social og Sundhed, at handicappolitikken
i sin formulering omfatter alle borgere med handicap – lige fra de svagest
fungerende til de bedst fungerende borgere. Dette fremgår blandt andet af
politikkens fokus på at opnå større livskvalitet for den enkelte ved at tage
udgangspunkt i det enkelte menneskes behov, ønsker og ressourcer. Social og
Sundhed vurderer dog, at beskæftigelsesindsatsen for de svagest fungerende
borgere kan skærpes under tema 3. Derfor er der tilføjet en sætning i andet
sidste afsnit i anden kolonne.

I Ældrerådets høringssvar bakker Ældrerådet op om
inddragelsesprocessen for udarbejdelsen af handicappolitikken. Rådet undrer sig
dog over ikke at have været en del af processen. Derudover tilføjer Ældrerådet,
at der med fordel kunne have været et særskilt fokus på boformer i politikken.

Social og Sundhed tager Ældrerådets bemærkning vedrørende manglende
inddragelse til efterretning. Da udarbejdelsen af politikken påbegyndtes, var
vurderingen, at Handicaprådet var den primære samarbejdspartner, og at
Ældrerådet skulle inddrages i forbindelse med høring. Ældrerådet vil blive
inddraget tidligere i processen ved kommende revideringer af politikken.

Dernæst vurderer Social og Sundhed, at Handicappolitikken
2020-2023 ikke skal have et særskilt fokus på boformer. Gode boliger og
botilbud var et stort tema i den seneste handicappolitik. Det har betydet, at
boligerne på området i dag har en forbedret kvalitet. Det, at en bolig er
tilpasset til de handicap et menneske kan have, er en væsentlig forudsætning
for at have et godt liv. Boligens egnethed er derfor tænkt ind i indsatsen for
den enkelte under tema 1. Derudover er der under tema 5 fokus på
tilgængeligheden i boliger, botilbud, osv.

**ØKONOMI**

Handicappolitikken 2020-2023 har ingen umiddelbare
økonomiske konsekvenser, men planlægges udmøntet inden for de eksisterende
økonomiske rammer. Skulle der være indsatser i udmøntningen af
handicappolitikken, som kræver yderligere finansiering, vil disse blive
fremlagt som en del af den almindelige budgetproces.

**INDDRAGELSE**

Handicappolitikken er resultatet af en længerevarende
proces, hvor både interne og eksterne aktører har bidraget.

Ultimo 2018 meldte forvaltningerne hver især temaer ind med
henblik på at forny handicappolitikken. Disse temaer samt processen for
fornyelse af politikken blev drøftet med Handicaprådet primo 2019.

Forslaget til den nye handicappolitik er herefter udarbejdet
af en arbejdsgruppe på tværs af kommunens forvaltninger med løbende inddragelse
af Handicaprådet.

Et første udkast med emner til
en fornyet handicappolitik blev drøftet på et dialogmøde 19. august 2019. Her
var en bredere kreds af repræsentanter for brugere, pårørende, relevante
organisationer og virksomheder inviteret. På mødet deltog Handicaprådet, øvrige
repræsentanter fra handicaporganisationer og FrivilligCenter [adresse] samt
relevante chefer og ledere fra [adresse].

Blandt de mange input fra
dialogmødet fyldte følgende især:

·
Det skal være tydeligt, at politikken
omfatter borgere med et fysisk eller et psykisk handicap.

·
Det er vigtigt at fokusere på
borgernes sundhed, ressourcer og interesser.

·
Der er behov for at udvide
mulighederne for og udbrede kendskabet til frivillige fællesskaber og
fritidstilbud for borgere med et handicap.

·
Der er brug for at styrke indsatserne
i forhold til folkeskoler, uddannelsesmuligheder og jobåbninger for borgere med
et handicap.

Input fra dialogmødet blev
efterfølgende indarbejdet og betonet yderligere i det endelige forslag til
Handicappolitikken 2020-2023.

Forslag til Handicappolitikken 2020-2023 har været i høring
hos Handicaprådet og Ældrerådet.

**INDSTILLING**

Direktøren for Social og Sundhed indstiller til Byrådet:

1.    At forslag til handicappolitikken 2020-2023 godkendes.

**BESLUTNING**

**Bilag**

|  |  |
| --- | --- |
| Forslag til Handicappolitik 2020-2023 | 710-2020-1763 |
| Handicaprådets høringssvar | 710-2019-258841 |
| Ældrerådets høringssvar | 710-2019-271556 |